**TÁJÉKOZTATÓ**

**a BM Országos Katasztrófavédelmi Főigazgatóság Gazdasági Ellátó Központ feladat és hatáskörébe tartozó**

**közérdekű bejelentések, panaszok intézéséről**

1**. Mi szabályozza a közérdekű bejelentések, panaszok intézésének eljárását?**

A BM Országos Katasztrófavédelmi Főigazgatóság Gazdasági Ellátó Központ (a továbbiakban: BM OKF GEK) az állampolgárok közérdekű bejelentéseit, illetve panaszait

**a panaszokról, a közérdekű bejelentésekről, valamint a visszaélések bejelentésével összefüggő szabályokról szóló 2023. évi XXV. törvény** (továbbiakban: Panasz tv.) alapján intézi.

**2. Mi a közérdekű bejelentés? Mi a panasz?**

**A közérdekű bejelentés** olyan körülményre hívja fel a figyelmet, amelynek orvoslása vagy megszüntetése a közösség vagy az egész társadalom érdekét szolgálja. A közérdekű bejelentés javaslatot is tartalmazhat. *(Panasz tv. 1. § (3) bekezdés)*.

**A panasz** olyan kérelem, amely egyéni jog- vagy érdeksérelem megszüntetésére irányul, és elintézése nem tartozik más - így különösen bírósági, közigazgatási - eljárás hatálya alá. A panasz javaslatot is tartalmazhat. (*Panasz tv. 1. § (2) bekezdés)*

**3. Ki nyújthat be közérdekű bejelentést, panaszt?**

Bejelentéssel bárki fordulhat a panasszal vagy a közérdekű bejelentéssel összefüggő tárgykörben eljárásra jogosult szervhez.

**Eljárásra jogosult szerv**: amely jogszabály alapján illetékességgel és hatáskörrel rendelkezik a közérdekű bejelentés, panasz kivizsgálására.

**Kérjük, hogy a lakó-, vagy munkahelyi környezetében vélt/tapasztalt, a hivatásos katasztrófavédelmi szervezet hatáskörébe tartozó szabálytalanságot először a területi szerveinknél – fővárosi/vármegyei katasztrófavédelmi igazgatóság – ügyfélszolgálatán bejelenteni szíveskedjen.** A fővárosi/vármegyei katasztrófavédelmi igazgatóságokról, illetékességről, hatáskörről, elérhetőségről az alábbi útvonalon tájékozódhat: www.katasztrofavedelem.hu/Szervezeteink/Megyei igazgatóságok.

Ha a kivizsgálás a fővárosi/vármegyei katasztrófavédelmi igazgatóság hatáskörébe tartozik, a BM OKF GEK a területileg illetékes katasztrófavédelmi igazgatóságra teszi át a közérdekű bejelentés, panasz kivizsgálását, amelyről a közérdekű bejelentőt, panaszost írásban tájékoztatja.

Ha a fővárosi/vármegyei katasztrófavédelmi igazgatóság az eljárásra jogosult szerv, akkor Ő felelős a közérdekű bejelentés, panasz kivizsgálásáért, a közérdekű bejelentővel, panaszossal való kapcsolattartásért.

A BM OKF GEK feladat és hatásköréről további információt az alábbi honlapon talál: <https://gek.katasztrofavedelem.hu/32875/tevekenysegre-mukodesre-vonatkozo-adatok>

A BM OKF GEK kivizsgálja:

* + - A BM OKF GEK eljárásával összefüggő panaszt, ha az egyéni érdek vagy jogsérelem orvoslása nem tartozik bírósági vagy közigazgatási eljárás hatálya alá.
		- Szervezeti integritást sértő eseménnyel/magatartással kapcsolatos bejelentést.
		- Korrupció gyanúja miatt tett bejelentést.
		- A BM OKF GEK állományába tartozó munkatárs elleni panaszt.

**4.** **Mikor nyújthatom be közérdekű bejelentésemet, panaszomat?**

Abban az esetben, ha az adott tárgyköri kérdés kivizsgálása a BM OKF GEK hatáskörébe, vagy feladatkörébe tartozik.

Ha nincs hatáskörünk a közérdekű bejelentés vagy panasz kivizsgálására, akkor a közérdekű bejelentést, panaszt áttesszük – a bejelentő, panaszos írásbeli hozzájárulása esetén - az eljárásra jogosult szervhez, amelyről a közérdekű bejelentőt, panaszost tájékoztatjuk.

*Letölthető dokumentum*: HOZZÁJÁRULÁSI NYILATKOZAT

**5. Hogyan nyújthatom be közérdekű bejelentésemet, panaszomat?**

Közérdekű bejelentését, panaszát az alábbi elérhetőségeken nyújthatja be

Személyesen, ügyfélfogadási időben. <https://gek.katasztrofavedelem.hu/26562/ugyfelszolgalat>

Ügyfélszolgálati kapcsolattartó: dr. Sipos-Bencze Nóra tű. alezredes

Telefon: (+36)-1/469-4133,

A szóban (telefon, személyes megjelenés) előadott közérdekű bejelentésről, panaszról ADATLAPOT veszünk fel.

Letölthető dokumentum: ADATLAP

Közérdekű bejelentés esetén az ADATLAP-ról – a megtett intézkedések és minősített adat kivételével – másodpéldányt készítünk, amely személyesen, ügyfélfogadási időben vehető át.

e-mail: ugyfelszolgalat.gek@katved.gov.hu

postai úton: **BM Országos Katasztrófavédelmi Főigazgatóság Gazdasági Ellátó Központ 1903 Budapest, Pf.: 314**

Írásban benyújtott közérdekű bejelentés, panasz esetén, kérjük, hogy adja meg

* + - nevét,
		- elérhetőségét (azonosíthatóság),
		- a vélt szabálytalanság rövid leírását,
		- a szabálytalanság helyét, címét, idejét.

Az azonosíthatatlan személy által tett közérdekű bejelentés, panasz kivizsgálását a BM OKF GEK mellőzi.

**6. Ha nem a katasztrófavédelem jogosult eljárni az ügyemben, mi történik a közérdekű bejelentésemmel, panaszommal?**

Abban az esetben, ha nem a BM OKF GEK az eljárásra jogosult szerv (nincs hatásköre a vizsgálatra), a panaszt vagy a közérdekű bejelentést 8 napon belül áttesszük az eljárásra jogosult szervhez vagy a közérdekű bejelentőt, panaszost tájékoztatjuk az eljárásra jogosult szervekről, elérhetőségükről. Az áttételről a közérdekű bejelentőt, panaszost tájékoztatjuk.

Ha a Panasz tv. alapján a személyes adatok továbbításához hozzájárulás szükséges, azt megteheti a HOZZÁJÁRULÁSI NYILATKOZAT kitöltésével és az ugyfelszolgalat.gek@katved.gov.hu címre való megküldésével.

Letölthető dokumentum: HOZZÁJÁRULÁSI NYILATKOZAT

**7. Meddig nyújthatom be a panaszomat?**

A panaszában előadott sérelmezett tevékenységről vagy mulasztásról való tudomásszerzéstől számított hat hónapon belül nyújthatja be panaszát. Ha a hat hónap már letelt, panasza kivizsgálása mellőzhető.

A BM OKF GEK elutasítja panasza érdemi kivizsgálását, ha a sérelmezett tevékenységről vagy mulasztásról való tudomásszerzéstől számított egy év eltelt.

**8. Lehetséges, hogy mellőzik a közérdekű bejelentésem, panaszom kivizsgálását?**

A BM OKF GEK **mellőzheti a kivizsgálást:**

* + - a korábbival azonos tartalmú, ugyanazon panaszos vagy közérdekű bejelentő által tett ismételt panasz vagy közérdekű bejelentés esetében.
		- ha a panaszában előadott sérelmezett tevékenységről vagy mulasztásról való tudomásszerzéstől számított hat hónap már eltelt.

A BM OKF **mellőzi a kivizsgálást:**

* + - ha a sérelmezett tevékenységről vagy mulasztásról való tudomásszerzéstől számított egy év eltelt.
		- ha azonosíthatatlan személy tette a közérdekű bejelentést, panaszt.

**9. Ki vizsgálja ki a közérdekű bejelentésemet, panaszomat?**

A BM OKF GEK Ügyfélszolgálati Irodája végzi a közérdekű bejelentések, panaszok fogadását, a kapcsolódó ügyintézés koordinációját, a beadványozóval való kapcsolattartást.

A beadványok kivizsgálását az illetékes szerv, szakmai szervezeti elem végzi.

**10. Mennyi idő alatt vizsgálják ki? Lehet határidőt hosszabbítani?**

A BM OKF GEK hatáskörébe tartozó közérdekű bejelentést, panaszt 30 nap alatt kell kivizsgálni. A kivizsgálási határidő meghosszabbítható, erről a közérdekű bejelentőt, panaszost – az

elintézés várható időpontjának és az eljárás meghosszabbodásának indokaival együtt – tájékoztatjuk.

**11. Kapok tájékoztatást a kivizsgálás eredményéről?**

A vizsgálat befejezésekor, a megtett intézkedésről vagy annak mellőzéséről, az indokok megjelölésével írásban tájékoztatjuk a közérdekű bejelentőt, a panaszost.

Nem foglaljuk írásba a tájékoztatást, amennyiben a panasz vagy a közérdekű bejelentés elintézéséről a panaszost vagy a közérdekű bejelentőt szóban, telefonon tájékoztattuk, aki a tájékoztatást tudomásul vette.

**12. Ha magasabb szintre írok, akkor hamarabb kivizsgálják a bejelentésemet?**

A közérdekű bejelentést, panaszt minden esetben az eljárásra jogosult szervnek küldjük meg kivizsgálásra. Eljárásra jogosult szerv, az a szerv, amelynek illetékességi területén tapasztalták a szabálytalanságot és jogszabály a kivizsgálásra hatáskörrel ruházta fel.

**13. Mi történik, ha a kivizsgálás megállapította, hogy megalapozott a közérdekű bejelentésem, panaszom?**

Ha a közérdekű bejelentés, a panasz alaposnak bizonyult (megalapozott) gondoskodunk:

* + - a jogszerű vagy a közérdeknek megfelelő állapot helyreállításáról, illetve az egyébként szükséges intézkedések megtételéről,
		- a feltárt hibák okainak megszüntetéséről,
		- az okozott sérelem orvoslásáról és
		- indokolt esetben a felelősségre vonás kezdeményezéséről.

**14. Hová lehet fellebbezni, ha nem értek egyet a kivizsgálás eredményével?**

A Panasz tv. alapján folytatott eljárásban nincs lehetőség fellebbezésre.

A BM OKF GEK középrányitó, felügyeleti szerve: **A Belügyminisztérium Országos Katasztrófavédelmi Főigazgatóság**

Az ügyfélszolgálati feladatokat az Ügyfélszolgálati Iroda látja el.

**Ügyfélszolgálat elérhetőségei:**

Telefonszám: (+36)-1/469-4347, (+36)-20/820-008

E-mail cím: okf.ugyfelszolgalat@katasztrofavedelem.gov.hu

Postai cím: BM Országos Katasztrófavédelmi Főigazgatóság 1903 Budapest, Pf.:314.

Személyes ügyfélfogadás helye: BM OKF Ügyfélszolgálati Iroda: 1149 Budapest, Mogyoródi út 43.

A közérdekű bejelentésekkel kapcsolatos bejelentés az alapvető jogok biztosánál is megteheti.

**Alapvető Jogok Biztosának Hivatala**

levélcím: Alapvető Jogok Biztosának Hivatala

1387 Budapest Pf. 40.

telefon: (06-1-) 475-7100

fax: (06-1-) 269-1615

Helye: Budapest V. ker. Nádor utca 22.

**15. Érhet-e hátrány a közérdekű bejelentésem, panaszom miatt?**

1. A közérdekű bejelentőt, illetve panaszost – a 3. pontban foglaltak kivételével – nem érheti hátrány a közérdekű bejelentés, illetve panasz megtétele miatt.

2. A közérdekű bejelentő vagy a panaszos személyes adatai a 3-4. pontokban felsoroltakon kívül, egyértelmű hozzájárulása nélkül nem hozhatóak nyilvánosságra.

3. A közérdekű bejelentést, illetve panaszt tevő személyes adatai csak a bejelentés alapján kezdeményezett eljárás lefolytatására hatáskörrel rendelkező szerv részére adhatóak át, amennyiben e szerv annak kezelésére törvény alapján jogosult, vagy az adatai továbbításához a bejelentő egyértelműen hozzájárult Letölthető dokumentum: HOZZÁJÁRULÁSI NYILATKOZAT

4. Ha nyilvánvalóvá vált, hogy a bejelentő rosszhiszeműen járt el, és ezzel bűncselekményt vagy szabálysértést követett el, másnak kárt vagy egyéb jogsérelmet okozott, adatai az eljárás kezdeményezésére, illetőleg lefolytatására jogosult szerv vagy személy részére átadhatóak. A bejelentő adatait egyértelmű hozzájárulása nélkül nem hozzuk nyilvánosságra.

*További információt: Adatkezelési Tájékoztató*